12. ฐานะการเงินและผลการดำเนินงาน

งบการเงิน

รายละเอียดข้อมูลงบการเงินของกลุ่มบริษัท ณ วันที่ 31 ธันวาคม 2547 ได้แสดงไว้ในเอกสารแนบ
3

12.1.1 สรุปรายงานการสอบบัญชี

รายงานผู้สอบบัญชีสำหรับงบการเงินของบริษัทฯ ในปี 2543-2544 ตรวจสอบโดย นายสิทธิชัย
จันทรศิริภาส บริษัท สำนักสอบบัญชี บีวีอาร์ แอนด์ แอสโซซิเอทส์ จำกัด
ได้ให้ความเห็นอย่างไม่มีเงื่อนไขว่า งบการเงินได้แสดงฐานะการเงินและผลการดำเนินงาน
โดยถูกต้องตามที่ควรในสาระสำคัญตามหลักการบัญชีที่รับรองทั่วไป

รายงานผู้สอบบัญชีสำหรับงบการเงินของบริษัทฯ และบริษัทย่อยในปี 2545-2547 ตรวจสอบโดย
บริษัท เคพีเอ็มจี ภูมิไชย สอบบัญชี จำกัด ได้ให้ความเห็นอย่างไม่มีเงื่อนไขว่า
งบการเงินได้แสดงฐานะการเงินและผลการดำเนินงาน
โดยถูกต้องตามที่ควรในสาระสำคัญตามหลักการบัญชีที่รับรองทั่วไป

12.1.2 ตารางสรุปงบการเงิน

บริษัท อาร์.เอส. โปรโมชั่น จำกัด (มหาชน)

ตารางสรุปงบการเงินรวม

ณ วันที่ 31 ธันวาคม

[]

บริษัท อาร์.เอส. โปรโมชั่น จำกัด (มหาชน)

ตารางสรุปงบกำไรขาดทุนรวม

สำหรับปีสิ้นสุดวันที่ 31 ธันวาคม

[]

12.1.3 อัตราส่วนทางการเงิน

บริษัท อาร์.เอส. โปรโมชั่น จำกัด (มหาชน)

อัตราส่วนทางการเงินที่สำคัญรวม

ณ วันที่ 31 ธันวาคม

[]

12.2 คำอธิบายและการวิเคราะห์ของฝ่ายจัดการ

คำอธิบายและบทวิเคราะห์ของฝ่ายจัดการในส่วน 12.2.1
นี้ได้จัดทำขึ้นจากผลประกอบการของกลุ่มอาร์ เอส
ตามงบการเงินที่ผ่านการตรวจสอบจากผู้สอบบัญชีสำหรับปี 2546 และ 2547
เพื่อประโยชน์ในการแสดงภาพผลประกอบการโดยรวมของกลุ่มอาร์ เอส
โดยได้มีการจัดแบ่งกลุ่มอาร์ เอส ออกเป็น 4 กลุ่ม ได้แก่ ธุรกิจเพลง ธุรกิจสื่อ
ธุรกิจผลิตภาพยนตร์ และธุรกิจรับจ้างผลิต ตามประเภทการดำเนินธุรกิจหลักของกลุ่มอาร์ เอส

จากงบการเงินรวมปี 2547 เมื่อเปรียบเทียบกับปี 2546 บริษัทฯ มีรายได้จากการขายและบริการ
(ไม่รวมรายได้อื่นและค่าความนิยมในบริษัทย่อย) รวมทั้งสิ้น 2,342.3 ล้านบาท เพิ่มขึ้นจากปีก่อน
395.1 ล้านบาท หรือร้อยละ 20.3 โดยมีสาเหตุหลักดังนี้

-   รายได้ลิขสิทธิ์เพิ่มขึ้น 163.8 ล้านบาท หรือร้อยละ 98.5
    มาจากการเพิ่มขึ้นของรายได้ลิขสิทธิ์จากการดาวน์โหลดเสียงเรียกเข้าโทรศัพท์มือถือ
    (Ringtone) รวมถึงการให้บริการใหม่ๆ ที่เพิ่มขึ้น ได้แก่
    การให้บริการเสียงเพลงระหว่างการรอสาย (Ring Back Tone) และการให้บริการ Wap
    Site ผ่านโทรศัพท์มือถือสำหรับการดาวน์โหลด Ringtone (wap.mobiclub.net) ร้อยละ
    128.6
    การเพิ่มขึ้นของรายได้จาการจำหน่ายลิขสิทธิ์ทั้งในประเทศและต่างประเทศสำหรับภาพยนตร์และเทเลมูฟวี่
    คิดเป็นร้อยละ 228.2 และการเพิ่มขึ้นของรายได้จากการจัดเก็บลิขสิทธิ์ คิดเป็นร้อยละ 43.2

-   รายได้จากการรับจ้างผลิตเพิ่มขึ้น 109.5 ล้านบาท หรือร้อยละ 51.1
    สาเหตุหลักมาจากการเพิ่มขึ้นของรายได้รับจ้างผลิตละคร จากปริมาณงานที่ส่งมอบจำนวน 126
    ตอนในปี 2546 เป็น 186 ตอนในปี 2547
    อีกทั้งราคาโดยเฉลี่ยต่อตอนที่รับจ้างผลิตก็สูงกว่าปีก่อนเช่นกัน
    และสำหรับงานโครงการราชการที่มีปริมาณงานมากขึ้น จากเดิม 7 โครงการ เป็น 26
    โครงการในปี 2547

-   รายได้จากการขายสินค้าเพิ่มขึ้น 92.9 ล้านบาท หรือร้อยละ 11.1
    สาเหตุหลักมาจากรายได้จากการขายสินค้าเพลงในรูปแบบของเทป ซีดี วีซีดี และดีวีดี

กลุ่มบริษัทมีต้นทุนขายและผลิตจำนวน 1,878.8 ล้านบาทในปี 2547 เพิ่มขึ้น 549.6 ล้านบาทจากปี
2546 คิดเป็นร้อยละ 41.4 สาเหตุหลักจากการออกอัลบั้มหลักเพื่อจำหน่ายมีจำนวนสูงขึ้น
อีกทั้งในปีนี้มีการขายสินค้าเพลงที่เป็นอัลบั้มเก่ามาจำหน่ายเป็นสินค้าโปรโมชั่นได้เป็นจำนวนมาก
นอกจากนี้ต้นทุนค่าเช่าเวลา ต้นทุนผลิตรายการโทรทัศน์ ต้นทุนรับจ้างผลิตละคร
และต้นทุนรับจ้างผลิตงานโครงการราชการ
มีจำนวนสูงขึ้นจากปริมาณงานที่เพิ่มขึ้นและจากการขยายธุรกิจ ในปี 2547
กลุ่มบริษัทมีอัตรากำไรขั้นต้นร้อยละ 19.8 ลดลงจากปีก่อนร้อยละ 12.0
สาเหตุหลักมาจากขาดทุนจากการการนำสินค้าไปจำหน่ายในลักษณะสินค้าโปรโมชั่น
เพื่อลดปริมาณสินค้าคงเหลือลง และมาจากผลขาดทุนธุรกิจภาพยนตร์
และภาระค่าใช้จ่ายที่สูงขึ้นจากการขยายธุรกิจเพิ่มขึ้น

ค่าใช้จ่ายในการขายและบริหารรวมค่าตอบแทนกรรมการ รวมทั้งสิ้น 612.2 ล้านบาทในปี 2547
เพิ่มขึ้นจากปีก่อนร้อยละ 33.5 สาเหตุหลักมาจากการเพิ่มขึ้นของค่าใช้จ่ายพนักงาน,
ค่าใช้จ่ายจากการบันทึกค่าเผื่อต่างๆ รวมถึงการตัดจำหน่ายสินทรัพย์ ได้แก่ ค่าเผื่อการรับคืนสินค้า,
ค่าเผื่อหนี้สงสัยจะสูญ และภาษีเงินได้หัก ณ ที่จ่ายตัดจ่าย ที่เพิ่มขึ้นจากปีก่อนรวมจำนวน 44.3
ล้านบาท ค่าเผื่อการด้อยค่าสำหรับลิขสิทธิ์ละครที่คงเหลือ จำนวน 31.6 ล้านบาท ค่าเสื่อมราคา
และค่าใช้จ่ายทางด้านการตลาด

12.2.1 ผลการดำเนินงานปี 2547 และ 2546

ด้านรายได้

ในปี 2547 และ 2546 บริษัทฯ มีรายได้ซึ่งสามารถจำแนกตามสายธุรกิจต่างๆ ได้ดังนี้

(ล้านบาท)

+-----------------------------+------------+------------+-------------+
| รายการ                      | 2546       | 2547       | เปลี่ยนแปลง   |
|                             |            |            |             |
|                             | รายได้      | รายได้      |             |
+-----------------------------+------------+------------+-------------+
| เพลง                        | 1,098.1    | 1,447.0    | 348.9       |
+-----------------------------+------------+------------+-------------+
| สื่อ                          | 323.5      | 341.7      | 18.2        |
+-----------------------------+------------+------------+-------------+
| ภาพยนตร์                     | 249.3      | 200.4      | (48.9)      |
+-----------------------------+------------+------------+-------------+
| รับจ้างผลิต                    | 214.6      | 324.5      | 109.9       |
+-----------------------------+------------+------------+-------------+
| สนับสนุนและอื่นๆ                | 61.7       | 28.7       | (33.0)      |
+-----------------------------+------------+------------+-------------+
| รวมรายได้จากการดำเนินงาน      | 1,947.2    | 2,342.3    | 395.1       |
+-----------------------------+------------+------------+-------------+
| รายได้อื่น                     | 12.4       | 12.7       | 0.3         |
+-----------------------------+------------+------------+-------------+
| ค่าความนิยมในบริษัทย่อย          | 1.7        | 22.9       | 21.2        |
+-----------------------------+------------+------------+-------------+
| รวมรายได้                    | 1,961.3    | 2,377.9    | 416.6       |
+-----------------------------+------------+------------+-------------+

+-----------------------------------+----------------+----------------+
| รายการ                            | 2546 สัดส่วน     | 2547 สัดส่วน     |
|                                   |                |                |
|                                   | (ร้อยละ)        | (ร้อยละ)        |
+===================================+================+================+
| เพลง                              | 56.0           | 60.8           |
+-----------------------------------+----------------+----------------+
| สื่อ                                | 16.5           | 14.4           |
+-----------------------------------+----------------+----------------+
| ภาพยนตร์                           | 12.7           | 8.4            |
+-----------------------------------+----------------+----------------+
| รับจ้างผลิต                          | 10.9           | 13.7           |
+-----------------------------------+----------------+----------------+
| สนับสนุนและอื่นๆ                      | 3.2            | 1.2            |
+-----------------------------------+----------------+----------------+
| รวมรายได้จากการดำเนินงาน            | 99.3           | 98.5           |
+-----------------------------------+----------------+----------------+
| รายได้อื่น                           | 0.6            | 0.5            |
+-----------------------------------+----------------+----------------+
| ค่าความนิยมในบริษัทย่อย                | 0.1            | 1.0            |
+-----------------------------------+----------------+----------------+
| รวมรายได้                          | 100            | 100.0          |
+-----------------------------------+----------------+----------------+

ที่มา : ฝ่ายจัดการของบริษัทฯ
ได้นำงบการเงินมาจัดประเภทรายการใหม่ตามโครงสร้างรายได้ของกลุ่มธุรกิจ

สายธุรกิจเพลง

ในปี 2547 กลุ่มบริษัทมีรายได้จากสายธุรกิจเพลงรวมทั้งสิ้น 1,447.0 ล้านบาท เพิ่มขึ้นจากปีก่อน
348.9 ล้านบาท หรือร้อยละ 31.7
การเพิ่มขึ้นดังกล่าวมีสาเหตุหลักมาจากรายได้จากการขายสินค้า เพิ่มขึ้นในอัตราร้อยละ 27.7
และรายได้ลิขสิทธิ์จากการดาวน์โหลดเสียงเรียกเข้าโทรศัพท์มือถือ (Ringtone)
จากการให้บริการใหม่ๆ ที่เพิ่มขึ้นร้อยละ 128.6
และการเพิ่มขึ้นของรายได้จากการจัดเก็บลิขสิทธิ์ในอัตราร้อยละ 43.2

กลุ่มบริษัทยังคงมีรายได้หลักจากการขายเทป/ซีดี/วีซีดี ซึ่งคิดเป็นสัดส่วนร้อยละ 61.2
ของรายได้จากสายธุรกิจเพลงทั้งหมด กลุ่มบริษัทสามารถจำหน่ายเทป/ซีดี/วีซีดี
โดยมีสัดส่วนรายได้จากการจำหน่ายคิดเป็นร้อยละ 18.1 สำหรับเทป, ร้อยละ 25.6 สำหรับซีดี
ร้อยละ 56.0 สำหรับวีซีดี และร้อยละ 0.24 สำหรับดีวีดี

ในปี 2547 กลุ่มบริษัทได้ออกอัลบั้มทั้งสิ้น 240 อัลบั้ม แบ่งเป็นอัลบั้มใหม่และอัลบั้มรวมฮิตจำนวน
115 และ 125 อัลบั้มตามลำดับ ถึงแม้ว่ายอดรวมของการออกอัลบั้มรวมจะน้อยกว่าปีก่อนถึง 19
อัลบั้ม แต่ในปีนี้กลุ่มบริษัทได้ออกอัลบั้มหลักเพิ่มขึ้นจากปีก่อนร้อยละ 47.4
ซึ่งการผลิตผลงานที่เพิ่มขึ้นมีวัตถุประสงค์เพื่อให้เกิดความหลากหลาย
และสามารถครอบคลุมกลุ่มผู้ฟังได้มากขึ้น
และเป็นผลให้ปีนี้กลุ่มบริษัทมีการเติบโตของรายได้จากการขายสินค้าเพลงมากขึ้นด้วย
และผลงานที่หลากหลายดังกล่าวสามารถก่อให้เกิดการเติบโตของรายได้ช่องทางอื่นดังกล่าวข้างต้น

นอกจากนั้น รายได้ในสายธุรกิจเพลงยังประกอบด้วย รายได้คอนเสิร์ตและกิจกรรมการตลาด
รายได้จากการขายโฆษณา (รายการเพลง) ซึ่งคิดเป็นสัดส่วนร้อยละ12.4 และ 7.2
ตามลำดับของรายได้จากสายธุรกิจเพลงทั้งหมด

สายธุรกิจสื่อ

ในปี 2547 กลุ่มบริษัทมีรายได้รวมในสายธุรกิจสื่อ 341.7 ล้านบาท เพิ่มขึ้นจากปี 2546 จำนวน
18.2 ล้านบาท หรือคิดเป็นร้อยละ 5.6 ทั้งนี้สามารถแบ่งที่มาของรายได้ในสายธุรกิจสื่อ ดังนี้

-   สายธุรกิจสื่อโทรทัศน์ (รายการที่ไม่ใช่เพลง) ลดลงจากปี 2546 จำนวน 30.0 ล้านบาท
    หรือร้อยละ 14.0 ถึงแม้ว่าในปี 2547 กลุ่มบริษัทจะได้เวลามาเพื่อผลิตรายการเพิ่มขึ้นจากปี
    2546 ก็ตาม แต่ช่วงเวลาดังกล่าวเป็นช่วงเวลาที่ขายโฆษณาได้ไม่ดีเท่าช่วงเวลาเดิม
    เป็นผลให้รายได้ค่าโฆษณาลดลงจากปีก่อน

-   สายธุรกิจสื่อวิทยุ เพิ่มขึ้นจากปี 2546 จำนวน 43.0 ล้านบาท หรือร้อยละ 43.6
    เนื่องจากคลื่นวิทยุของกลุ่มบริษัทเริ่มได้รับความนิยมมากขึ้น โดยเฉพาะคลื่น 93 Cool FM
    เป็นผลให้สามารถขายโฆษณาได้มากขึ้น อีกทั้งในปี 2547 ได้มีการปรับราคาโฆษณาเพิ่มขึ้นด้วย

-   สายธุรกิจสื่อสิ่งพิมพ์ เพิ่มขึ้นจากปีก่อนเล็กน้อย จำนวน 4.3 ล้านบาท หรือร้อยละ 44.2
    ซึ่งเป็นการเพิ่มขึ้นในส่วนของรายได้โฆษณาเป็นหลัก

สายธุรกิจภาพยนตร์

ในปี 2547 กลุ่มบริษัทมีรายได้จากสายธุรกิจผลิตภาพยนตร์ลดลง 48.9 ล้านบาทหรือร้อยละ 19.6
จากเดิม 249.3 ล้านบาท ในปี 2546 เป็น 200.4 ล้านบาท ในปี 2547
โดยมีสาเหตุหลักมาจากสินค้าเทเลมูฟวี่รับคืนและ จากจำนวนภาพยนตร์ที่ออกฉายน้อยกว่าปีก่อนจาก
7 เรื่องในปี 2546 (ต่อเนื่องจากปี 2545 จำนวน 1 เรื่อง) คงเหลือ 5 เรื่อง ในปี 2547

สายธุรกิจรับจ้างผลิต

ในปี 2547 กลุ่มบริษัทมีรายได้จากสายธุรกิจรับจ้างผลิตเพิ่มขึ้น 109.9 ล้านบาทหรือร้อยละ 51.2
จากเดิม 214.6 ล้านบาท ในปี 2546 เป็น 324.5 ล้านบาท ในปี 2547
โดยมีสาเหตุหลักมาจากรายได้รับจ้างผลิตงานละครในปี 2547 จำนวน 11 เรื่อง
เพิ่มขึ้นจากปีก่อนจำนวน 2 เรื่อง
และงานโครงการราชการที่มีปริมาณการส่งมอบงานที่มากขึ้นจากปีก่อน

12.2.2 ฐานะการเงิน

สินทรัพย์

ณ 31 ธันวาคม 2547 กลุ่มบริษัทมีสินทรัพย์รวมทั้งสิ้น 2,468.6 ล้านบาท เพิ่มขึ้นร้อยละ 10.9
เมื่อเทียบกับปี 2546 โดยมีสาเหตุหลักดังนี้

สินทรัพย์หมุนเวียนรวมจำนวน 1,771.9 ล้านบาท เพิ่มขึ้นร้อยละ 9.0 เมื่อเทียบกับปี 2546
สาเหตุหลักมาจากการเพิ่มขึ้นของลูกหนี้การค้าสุทธิร้อยละ 37.2
ตามสัดส่วนของรายได้ที่เพิ่มขึ้นในทิศทางเดียวกัน และการเพิ่มขึ้นของเงินสดและเงินฝากธนาคาร
ร้อยละ 29.7

สินทรัพย์ไม่หมุนเวียนจำนวน 696.7 ล้านบาท เพิ่มขึ้นร้อยละ 16.0 เมื่อเทียบกับปี 2546
สาเหตุหลักมาจากการเพิ่มขึ้นของสินทรัพย์ไม่มีตัวตนสุทธิร้อยละ 42.9
เนื่องจากภาพยนตร์ที่ออกฉายเพิ่มในปี 2547 เป็นผลให้มีลิขสิทธิ์ภาพยนตร์เพิ่มขึ้นสุทธิ 66.1
ล้านบาท และการเพิ่มขึ้นของลิขสิทธิ์เพลงสุทธิ 36.1 ล้านบาท
จากปริมาณงานเพลงที่ออกอัลบั้มหลักในปี 2547 เช่นกัน อย่างไรก็ดี บริษัทฯ
ได้บันทึกค่าเผื่อจากการด้อยค่าสำหรับลิขสิทธิ์ละครในปี 2547 เป็นจำนวน 31.6 ล้านบาท
การลดลงของค่าความนิยมสุทธิ 22.9 ล้านบาท (เนื่องจากค่าความนิยมติดลบสูงกว่าค่าความนิยม
ดังนั้นการลดลงของค่าความนิยมสุทธิ จึงมีผลทำให้สินทรัพย์ไม่หมุนเวียนเพิ่มขึ้น)
การลดลงดังกล่าวสาเหตุหลักเกิดจากการตัดจ่ายความนิยมสำหรับบริษัทย่อยจำนวน 4
บริษัทที่ได้หยุดดำเนินกิจการ (จากการปรับโครงสร้างทางธุรกิจของกลุ่มบริษัท) ได้แก่ บริษัท
ชาโดว์ เอ็นเตอร์เทนเม้นท์ จำกัด, บริษัท เมจิค แอ็ดเวอร์เทนเม้นท์ จำกัด, บริษัท ร็อก สกิน
จำกัด และ บริษัท สครีน เฮด จำกัด และจากการที่บริษัทย่อยทั้ง 4 แห่ง
ได้ทำการโอนขายสินทรัพย์มาให้บริษัทใหญ่
เป็นผลให้บริษัทย่อยดังกล่าวไม่มีสินทรัพย์ที่ก่อให้เกิดค่าใช้จ่ายในอนาคตที่เป็นสาระสำคัญ
จากเหตุผลดังกล่าว บริษัทฯ จึงพิจารณาการตัดจ่ายค่าความนิยมติดลบจำนวน 22.1 ล้านบาท
และค่าความนิยม จำนวน 0.4 ล้านบาท เป็นรายได้ และค่าใช้จ่ายในงบกำไรขาดทุนในปีนี้
นอกเหนือจากการตัดจ่ายค่าความนิยมตามปกติ

อย่างไรก็ดี ในปี 2547 กลุ่มบริษัทมีสินค้าคงเหลือสุทธิลดลงร้อยละ 14.6
จากการที่กลุ่มบริษัทนำสินค้าเพลงที่เป็นอัลบั้มเก่าออกจำหน่ายโปรโมชั่นเป็นจำนวนมาก
การลดลงของสินทรัพย์ถาวรสุทธิร้อยละ 6.1 จากการตัดจ่ายค่าเสื่อมราคาสำหรับปี

คุณภาพของสินทรัพย์

ลูกหนี้

ยอดลูกหนี้การค้าและตั๋วเงินรับสำหรับงบการเงินรวม ณ วันที่ 31 ธันวาคม 2547 และ 2546

แยกตามอายุหนี้ที่ค้างชำระได้ดังนี้ :-

(ล้านบาท)

  ------------------------------------------------------------------------
                                             2546           2547
  ------------------------------------------ -------------- --------------
  ลูกหนี้การค้าและตั๋วเงินรับ                                       

  ยังไม่ถึงกำหนดชำระ                            314.1          420.3

  ค้างชำระ :                                                 

  น้อยกว่า 3 เดือน                              106.8          162.3

  3 - 6 เดือน                                 43.2           13.8

  6 - 12 เดือน                                4.4            46.3

  มากกว่า 12 เดือนขึ้นไป                         4.8            21.0

  รวม                                        473.4          663.7

  หัก ค่าเผื่อหนี้สงสัยจะสูญ                         (2.3)          (17.2)

  ลูกหนี้การค้าและตั๋วเงินรับ-สุทธิ                    471.1          646.5
  ------------------------------------------------------------------------

ในภาพรวมกลุ่มบริษัทมีลูกหนี้การค้าและตั๋วเงินรับจากบุคคลหรือนิติบุคคลภายนอกรวมสุทธิ 646.5
ล้านบาท โดยส่วนใหญ่เป็นลูกหนี้การค้าจากกิจกรรมการค้าปกติ
ซึ่งกลุ่มบริษัทอาจมีข้อตกลงในการเรียกเก็บล่วงหน้าบางส่วน หรือ
ให้เครดิตเทอมซึ่งโดยเฉลี่ยอยู่ในระยะเวลา 60 - 90 วัน
ขึ้นอยู่กับประเภทของสินค้าหรือบริการที่ให้ หากพิจารณาจากอายุลูกหนี้ในตารางข้างต้นจะเห็นว่า
ระยะเวลาการค้างชำระของลูกหนี้โดยส่วนใหญ่เป็นไปตามระยะเวลาการให้สินเชื่อของกลุ่มบริษัท
กลุ่มบริษัทได้บันทึกค่าเผื่อหนี้สงสัยจะสูญอย่างเพียงพอแล้ว
โดยพิจารณาจากลูกหนี้ที่มีปัญหาและคาดว่าจะเก็บเงินไม่ได้

หนี้สิน

ณ 31 ธันวาคม 2547 กลุ่มบริษัทมีหนี้สินรวมทั้งสิ้น 1,080.8 ล้านบาท เพิ่มขึ้นร้อยละ 52.8
เมื่อเทียบกับปี 2546 โดยมีสาเหตุหลักมาจากการเพิ่มขึ้นของเงินกู้ยืมระยะสั้นสุทธิ 229.5 ล้านบาท
เพื่อนำมาใช้เป็นเงินทุนหมุนเวียนในกลุ่มบริษัท และการเพิ่มขึ้นของรายได้รับล่วงหน้า 161.1
ล้านบาท จากรายได้ลิขสิทธิ์ภาพยนตร์ที่รอการรับรู้รายได้ทั้งในประเทศและต่างประเทศเป็นหลัก

สภาพคล่อง

2.1 กระแสเงินสด

กลุ่มบริษัทมีเงินสดและรายการเทียบเท่าเงินสดเพิ่มขึ้น 61.1 ล้านบาท
โดยเป็นผลสุทธิจากการมีเงินสดสุทธิจากกิจกรรมดำเนินงานลดลง 102.6 ล้านบาท
เงินสดสุทธิจากกิจกรรมลงทุนลดลง 65.8 ล้านบาท
และเงินสดสุทธิได้มาจากกิจกรรมจัดหาเงินเพิ่มขึ้น 229.5 ล้านบาท

การลดลงของเงินสดสุทธิจากกิจกรรมดำเนินงานมีสาเหตุหลักมาจากการเพิ่มขึ้นของลูกหนี้การค้า
และสินทรัพย์ไม่มีตัวตน
ส่วนการลดลงของเงินสดสุทธิจากกิจกรรมลงทุนเกิดจากการลงทุนเพิ่มอุปกรณ์ในการดำเนินงาน
และเครื่องใช้สำนักงานเพิ่มขึ้นระหว่างปีจากจำนวนคนที่เพิ่มขึ้นและปริมาณงานที่มากขึ้น
ขณะที่เงินสดสุทธิได้มาจากกิจกรรมจัดหาเงินเพิ่มขึ้นจากเงินกู้ยืมระยะสั้นจากสถาบันการเงินเพื่อใช้เป็นเงินทุนหมุนเวียนของกลุ่มบริษัท

2.2 อัตราส่วนสภาพคล่อง

  --------------------------------- ------------------ ------------------
                                    ปี 2546             ปี 2547

  อัตราส่วนสภาพคล่อง (เท่า)             2.30               1.64

  อัตราส่วนสภาพคล่องหมุนเร็ว (เท่า)       0.96               0.86
  --------------------------------- ------------------ ------------------

การลดลงของอัตราส่วนสภาพคล่อง และสภาพคล่องหมุนเร็ว
มีสาเหตุหลักมาจากการที่สินค้าคงเหลือลดลง และเงินกู้ยืมระยะสั้นเพิ่มขึ้น ตามที่กล่าวมาแล้วข้างต้น

แหล่งที่มาของเงินทุน

ในปี 2547 กลุ่มบริษัทมีการกู้ยืมเงินจากสถาบันการเงินสุทธิ จำนวน 229.5 ล้านบาท
เพื่อนำมาใช้เป็นเงินทุนหมุนเวียนของบริษัท